ততক্ষণে পার্লামেন্টের ভিতরে থাকা মন্ত্রীদের নিরাপদ স্থানে সরিয়ে নিয়ে গিয়েছেন নিরাপত্তাকর্মীরা। গুরুতর আহত পুলিশ অফিসারকে উদ্ধারের চেষ্টাও শুরু হয়। তখনই দেখা যায়, সেখানে হাজির হয়েছেন ব্রিটিশ মন্ত্রী তোবিয়াস এলউড। তিনি ব্রিটেনের বিদেশ দফতরের মন্ত্রী। উদ্ধারকাজে এসে শুধু তদারকি করা নয়, গুরুতর আহত ওই পুলিশকর্মীর মুখে মুখ দিয়ে শ্বাসপ্রশ্বাস স্বাভাবিক করার চেষ্টা চালান ওই মন্ত্রী। রক্তপাত বন্ধ করার জন্য ওই পুলিশ অফিসারের ক্ষতস্থান চেপে ধরে থাকেন মন্ত্রী। যতক্ষণ না পর্যন্ত আহত ওই পুলিশ অফিসারকে উদ্ধারে এয়ার অ্যাম্বুল্যান্স এসে পৌঁছয়, ততক্ষণ তাঁর সঙ্গে ছিলেন এলউড। রক্তমাখা হাতে ঘটনাস্থলে থাকা পুলিশ অফিসারদের সঙ্গে কথাও বলেন তিনি। এর পরে নিজের দফতরে ফিরে যান।